Dunaszekcső község képviselő-testülete

9/1996.

Jegyzőkönyv

Készült a Dunaszekcső Községi Önkormányzat képviselő-testülete 1996. szeptember 11-én megtartott üléséről.

Jelen vannak: Hegedűs György polgármester

Draskovits Pál

Galambosi László

Guzsván Lajosné

Harsányi János

Hetényi Ádám

Schmidt József

Dr. Schmidt József

Szödényi István

Tóth András képviselők

Pest Éva jegyző 

Vincze Lászlóné főeladó

Igazoltan távol: Faller János képviselő

Hegedűs György köszönti a megjelenteket, megállapítja, hogy az ülés határozatképes, mert a megválasztott képviselők közül 10 fő megjelent.

Az ülést megnyitja és javaslatot tesz a napirendi pontokra, melyeket a testület vita nélkül elfogad.

Napirendi pontok:

1.) Lejárt határidejű határozatok végrehajtása, a két ülés között történt fontosabb események

Előadó: Hegedűs György polgármester

2.) Az önkormányzat I. félévi gazdálkodása

Előadó: Vincze Lászlóné gazdálkodási főelőadó

3.) A Duna-Beton Kft. által bérelt ingatlan sorsának végleges lezárása

Előadó: Hegedűs György polgármester

4.) A 7/1991. (X.17.) számú önkormányzati rendelet módosítása 

Előadó: Pest Éva jegyző 

5.) Lakásvásárlási illetve építési támogatások

Előadó: Pest Éva jegyző 

6.) Egyebek

Napirend tárgyalása:
1. napirendi pont: Hegedűs György polgármester tájékoztatja a jelenlevőket, hogy lejárt határidejű határozat nincs. A két ülés között történt fontosabb eseményekről elmondja, hogy a logopédus további foglalkoztatásáról tárgyalt Bátán.

Társulási formában – Dunaszekcső, Báta, Bátaszék – szerette volna megoldani az alkalmazást, és más megyében kellett partner után keresni, mert Bát és Somberek nem tart rá igényt. A közalkalmazotti alkalmazással azonban a két település nem ért egyet, így marad továbbra is a régi formában, megbízással vagy óraadóként. Az óvoda és az iskola szükségesnek tartja a további foglalkozásokat.

A NOCAI Kft-ről elmondja, hogy a szükséges engedélyeket nem szerezték be, feljelentés alapján a szakhatóságok ellenőrzést tartottak. A Tűzoltóság a festőműhelyt azonnal bezáratta a jegyzővel, mert nem felel meg az előírásoknak. Az üzem működése gyakorlatilag szünetel. A vezetőt kötelezték az engedélyek beszerzésére.
A község csatornahálózatának előminősítési eljárása során 19 pályázat érkezett, melyből 13 felelt meg a kiírásoknak. Hosszúhetényben gyakorlati tapasztalatokat szereztek (Bár, Somberek, Palotabozsok) a polgármesterek.

A benzinkútnál az utolsó simításokat végzik a parkoló építésénél, és ezzel szinte egyidőben a Prímagáz be is zárta a gázcsere-telepet. Gondolkodni kell a hasznosításáról, már van is elképzelés és jelentkező (teherautó parkoló).

Guzsván Lajosné: Augusztus 20-ára a Művelődési Házban kiállítás nyílt, sok embert vonz a régi képek kiállítása, igényli a lakosság az ilyen helytörténeti megemlékezést. Ő maga is felismerte – eddig nem látott fényképen – az édesapját egy régi május elsejei felvonuláson.

A templomban megemlékező rendezvény volt, a bátaszéki iskolaigazgató beszédével és odailló szavalatokkal. Ez a rendezvény is gazdagította a millecentenáriumi megemlékezést.

Dr. Schmidt József: A Nocai Kft. fizeti a bérleti díjakat?
Hegedűs György: Nehézségekre hivatkozva türelmet kért a bérlő. Tisztában van azzal, hogy nem fizetés esetén visszalépünk az eladástól

Több kérdés, hozzászólás az első napirenddel kapcsolatban nem volt, így a képviselők 10 szavazattal 0 ellenében az alábbi határozatot hozták:

44/1996. (IX.11.) Kt. számú határozat
a lejárt határidejű határozatokról

A képviselő-testület a lejárt határidejű határozatokról szóló beszámolót és a két ülés között történt fontosabb eseményekről szóló tájékoztatót tudomásul veszi.

2. napirendi pont: Vincze Lászlóné szóbeli kiegészítésként elmondja, hogy a támfal építés a Város és községgazdálkodás szakfeladatnál, a Rév ház visszavásárlása pedig az önkormányzat igazgatási tevékenysége szakfeladatnál szerepel. Az önkormányzat által vásárolt értékpapír csak a kiadásoknál szerepelhet.

A pincék, üregek, a mozgáskorlátozottak és a jövedelempótló támogatások az eredeti előirányzatban nem szerepelhettek, ezért tűnik a kiadás oldala magasabbnak. A tartalék 6.060.000 Ft, a sport kivételével valamennyi szakfeladat időarányosan tartja magát.

Schmidt József: Az utak, hidak szakfeladaton ilyen kevés a teljesítés?

Hegedűs György: A Damjanich utcai számla nincs még elrendezve.

Schmidt József: Hol szerepel a Jánoshegyi villanyhálózathoz a fejlesztési hozzájárulás?

Hegedűs György: A DÉDÁSZ-szal kell előbb lerendezni a hiányosságokat, mert a bekötést ők végezték valószínűleg illegálisan. A vezetőt nem tudja utolérni, és felvilágosítást, magyarázatot ő tud adni.

A szükséges intézkedést megteszi a hivatal a fejlesztési hozzájárulás beszedéséhez.

Meg kell tennünk mindent a költségvetési betervezett bevételeinek teljesítéséért, pl. meg kell hirdetni az üdülőtelkeket.

A Duna partján lévő üdülőtelkek vissza-vásárlásával kapcsolatosan: a Mohács Városi Bíróság elfogultságot jelentett be, áttették a keresetet a Baranya Megyei Bírósághoz.

Több hozzászólás, kérdés nem hangzott el a beszámolóval kapcsolatban, a testület 10 szavazattal 0 ellenében az alábbi határozatot hozta:

45/1996. (IX.11.) Kt. számú határozat
az I. félévi gazdálkodásról

A képviselő-testület az 1996. I. félévi gazdálkodásról szóló beszámolót elfogadja.

3. napirendi pont: Hegedűs György polgármester elmondja, hogy azért adta ki írásban az előterjesztést, hogy a képviselők alaposan átgondolhassák a döntésüket. Javasolja, hogy az önkormányzat lépjen vissza a vételi szándékától, ugyanis a részvények befektetése nem úgy alakul, ahogy azt várni lehetett, és a vételre nem lesz fedezet.

Dr. Schmidt József: Ipari létesítmény maradhat a területen, de a Duna part maradjon meg strandnak, arra szükség van.

Draskovits Pál: A csatorna megépítésével a patak nem lesz szennyvízelvezető, vonzó lesz a strand. Ott ne legyen ipari létesítmény, kikötő, amely elfoglalja az egész parszakaszt.

Hegedűs György: Ha el is megy a Duna-Beton Kft. a községből, lehet más célra hasznosítani a területet pl. a teherautók, mezőgazdasági gépek parkolása megoldódna.

Dr. Schmidt József: Ha nem dolgozik a Kft, a telek állaga akkor sem romlik, az épületeké viszont igen. Maradjon az egész a régi formában, bérelje a Kft. a területet.

Több kérdés, hozzászólás nem hangzott el, a képviselő-testület tagjai 10 szavazattal 0 ellenében az alábbi döntést hozták:

46/1996. (IX.11.) Kt. számú határozat
a Duna-Beton Kft. épületeinek megvételéről

A képviselő-testület a 35/1996. (VI.19.) Kt. számú határozatát fenntartva, a területen levő épületeket nem kívánja megvásárolni.

Határidő:  azonnal

Felelős:  Hegedűs György polgármester

4. napirendi pont: Pest Éva jegyző javasolja a képviselő-testület tagjainak, hogy a 7/1991. (X.17.) számú önkormányzati rendelet 4. §-át egészítse ki annak érdekében, hogy a rendelet a célját elérje. (A rendelet kiegészítésének tervezete írásban kiadva.) 
Kérdés, hozzászólás nem hangzott el, a képviselő-testület 10 szavazattal 0 ellenében az alábbi rendeletet alkotta:

8/1996. (IX.11.) számú 

önkormányzati rendelete

a községben lakóházat vásárló, építő vagy bővítő fiatal

családok helyi támogatásáról szóló 7/1991. (X.17.) számú 

önkormányzati rendelet kiegészítéséről

(Az elfogadott rendelet a jegyzőkönyv melléklete.)

5. napirendi pont: Pest Éva jegyző ismerteti Bárácz Antal és neje Dunaszekcső, Szabadság tér 13. szám alatti lakosok vissza nem térítendő támogatás iránti kérelmét. Bárácz Antal az életkori feltételeknek nem felel meg. A Szabadság tér 10. szám alatti lakóházat vásárolják meg, adásvételi szerződés már elkészült.

(A kérelem a jegyzőkönyv melléklete.)

A képviselő-testület tagjai egyöntetűen 75.000 Ft támogatást javasolnak, és ennek megfelelően 10 szavazattal 0 ellenében az alábbi döntést hozták:

47/1996. (IX.11.) Kt. számú határozat
Vissza nem térítendő támogatás odaítéléséről

A képviselő-testület Bárácz Antal és neje Dunaszekcső, Szabadság tér 13. szám alatti lakosok részére 75.000 Ft (azaz hetvenötezer forint) vissza nem térítendő támogatást biztosít a Szabadság tér 10. szám alatti lakóház megvásárlásához.

Határidő:  azonnal

Felelős: Pest Éva jegyző 

Pest Éva jegyző ismerteti Király  Sándor és neje Dunaszekcső, Petőfi u. 11. szám alatti lakosok vissza nem térítendő támogatás iránti kérelmét. (A kérelem és az építési engedély a jegyzőkönyv melléklete.)

A képviselők egyöntetű véleménye alapján az adható 200.000 Ft támogatást javasolják és 10 szavazattal 0 ellenében az alábbi határozatot alkották:

48/1996.(IX.11.) Kt. számú határozat
Vissza nem térítendő támogatás odítéléséről

A képviselő-testület Király Sándor és neje Dunaszekcső, Petőfi u. 11. szám alatti lakosok részére 200.000 Ft (azaz Kettőszázezer forint) vissza nem térítendő támogatást nyújt a Dunaszekcső, Széchenyi u. 90/1 hrsz-ú ingatlanon lakóház felépítéséhez a 7/1991.(X.17.) számú önkormányzati rendelet alapján.

Határidő:  azonnal

Felelős:  Pest Éva jegyző 

Pest Éva jegyző tájékoztatja a képviselő-testület tagjait arról, hogy a 37/1996. (VI.19) Kt. számú határozatot hatályon kívül kell helyezni, és újabb határozattal kell megállapítani a Schmidt Bt. részére új telephelyükre a bérleti díjat.

A testület tagjai a bérleti díj összegén nem kívántak változtatni, és 10 szavazattal 0 ellenében az alábbiak szerint határoztak:

49/1996.(IX.11.) Kt. számú határozat
a Petőfi u. 73. szám alatti ingatlan bérbeadásáról, 

a bérleti díj megállapításáról

A képviselő-testület bérbeadja a Dunaszekcső, Petőfi u. 73. szám alatti ingatlanát a Schmidt Bt. részére tanműhely céljára 10.000 Ft+Áfa/hónap bérleti díjért.

A bérleti díj megállapításakor a képviselő-testület figyelembe vette a 7/1996. (V.23.) számú önkormányzati rendelet 6.§.(5) bekezdését.

Határidő:  1996. szeptember 1-től

Felelős:  Hegedűs György polgármester

Egyebek:

Pest Éva jegyző ismerteti a Sportegyesület elnökének kérelmét (az írásban benyújtott kérelem a jegyzőkönyv melléklete.)

Hegedűs György elmondja, hogy a sportkör a pályán önerőből nagyon sokat tesz. Javasolja, hogy 100.000 Ft támogatást adjon a testület. Várhatóan 300.000 Ft-tal lesz több a kiadás a tervezettnél a sportintézmények működése szakfeladaton. Novemberben térjen vissza a kérelemre a testület, akkor már pontosan látjuk az 1996. évi teljesítéseket.

Hetényi Ádám: A sport már az első félévben túllépte a keretét. Év végére akár 1.400.000 Ft is lehet a kiadás. A jövő évben tudjuk-e biztosítani ezt az összeget a sport részére?
Ugyanakkor az általános iskola fűtés- és világítás korszerűsítésére nincs lehetőség.

Nédó Péter: Amit a sportpályán most végeztet az egyesület annak értéke kb. 1.400.000 Ft. A pálya és az épület az önkormányzat tulajdona, és ennek értéke nőni fog.

Az október 2-án megrendezésre kerülő labdarúgó mérkőzéshez nagyon jó külső támogatóik vannak (plakátok, jegyek – Mayer nyomda, bajai nyomda). Amennyiben nem tudják az előírásokat teljesíteni, az nemcsak az egyesület, hanem Dunaszekcső szégyene is lesz.

Október 22-én Budapesten lesz a visszavágó, az odautazásra és a megjelenésre (pl. melegítő, táska) szüksége lenne az egyesületnek a támogatásra. Nagy teljesítmény az, hogy a legjobb 32 csapat között szerepelhet Dunaszekcső. Beindult az ifjúsági és a serdülő csapat is. 
A gyerekekkel szakedzők foglalkoznak. Tudja, hogy nehéz dönteni. Azt is tudja, hogy az iskolánál, az egészségügynél problémák vannak, de eredményeket fognak felmutatni a sport terén, és a beépítéssel az önkormányzat fog gyarapodni.

Az október 2-ai mérkőzésre díszvendégeket várnak. Szepessy György is jön, és dr. Szívós vezeti a csapatát. Az MLSZ elnökének részvétele a jövő héten dől el.

A pályát körbe kellene keríteni, ezt kivitelezhetetlennek tartja. A vendégcsapat öltözőjét meg kell csinálni, ehhez kéri Schmidt József segítségét. Sajtóhelynek is kell lennie. Az utolsó pillanatig reménykedik, hogy minden elkészül. 

Örül az eredményeknek, a Fradinak, de ugyanakkor megvannak a komoly problémái, ez közös ügy, SOS jellel kéri az önkormányzat segítségét.

Feltöltik a parkolót is, felvették a Rendőrséggel a kapcsolatot a forgalomirányítás miatt.

Három rádiótelefont kell biztosítani, ez már meg is van. Megkeresik a vállalkozókat is, szép támogatást adnak.

Ha meglesz a lépcső, a sajtóhely is meglesz. A tsz-nél megcsinálták a tervet, anyagprobléma van csak. A WC-t konténerrel oldják meg, a szervezés folyamatban.

Guzsván Lajosné: Dunaszekcsőn szinte minden ilyen széleskörű összefogással valósult meg: sportcsarnok, balatoni tábor.

Nagy esemény lesz, közünk van hozzá, segíteni kell. Ennyi ember rongálni is tud. Mindent meg kell tenni, ne legyen előkészületlenség, se botrány.
Tóth András: Véleménye szerint nemcsak erről az egy meccsről van szó. Mindennek maradéktalanul nem lehet eleget tenni. A gond az, hogy a két osztállyal való előrelépéssel nem fog tudni együtt haladni a csapat. A minimális megfelelésnek sem elég a pénz, és nem csak erre az egy meccsre kell gondolni. A közgyűlésen ő is, a polgármester is elmondta, hogy az önkormányzatnak nincs anyagi fedezete az egyesület támogatására. Mégis megvették az NB III-ba jutás jogát.

Draskovits Pál: Mint képviselő, azt kell, hogy mondja, nem látja biztosítottnak az anyagi hátteret. A közgyűlésen a polgármester és az alpolgármester is elmondták, hogy a betervezettnél nem tud többet adni az önkormányzat. Mint magánember, gyógyszerészként feltölti az egészségügyi ládát, és bemelegítő kenőcsöket készít.

Hetényi Ádám: Az egyesület tudta, hogy milyen feltételeknek kell megfelelni, tudták, hogy ezeknek nem tudnak megfelelni. Ezzel az önkormányzatot hozták nehéz helyzetbe. Vétkes könnyelműségnek tarja akkor, amikor tudták, hogy Dunaszekcső anyagilag soha nem tud ennek eleget tenni.

Guzsván Lajosné: Október 2-a itt van, visszacsinálni nem lehet, ezt meg kell oldani. A helyzet zsarol, találjunk rá megoldást.

Nédó Péter: A község örök álmát alussza. Nem így kell folytatni, mást kell csinálni. Eddig nem volt lehetőség, most itt van, és élni akarnak vele. A sportpálya az NB III-as indulásnak megfelel, az épületet pedig alkalmassá teszik. Dunaszekcső dicsősége a feljutás.

Harsányi János: A szociális segélykeretnél nem lesz több pénz. A faluban kérdezik, hogy honnan lesz fedezet a mérkőzésre, nem is szekcsőiek a futbalisták.

Szödényi István: Az október 2.-ai meccset meg kell oldani.

Nédó Péter: A csapatban 7 fő szekcsői játékos van.

Hegedűs György: Szekcsői játékossal már vallott szégyent a község, idegennel még nem.

Hetényi Ádám: Áthidaló javaslata, hogy kölcsönözzük meg a kért összeget, vagy a következő évi támogatás terhére előlegezzük meg.

Tóth András: Mennyi az az összeg, ami elég lenne? A polgármester által javasolt 100.000 Ft elég-e?

Nédó Péter: Csak a 20 melegítő ára 200.000 Ft. Ennyi kellene legalább, és akkor a táskát megoldaná másképp.
Tóth András: Nem biztos, hogy most a melegítő a legfontosabb.

Nédó Péter: Akkor is kellene a 200.000 Ft más problémák megoldására.

További kérdés, hozzászólás nem hangzott el, a képviselők 8 szavazattal 2 tartózkodással 100.000 Ft támogatást szavaztak meg a sportegyesület részére, melyet Nédó Péter az egyesület elnöke nem fogadott el. Kérte, hogy inkább novemberben térjen vissza a testület újból erre a kérelemre. Így azonban nem mondhatja el a nyilatkozatban, hogy az önkormányzat segítette, támogatta a Fradi meccs szervezését.

Nédó Péter eltávozik az ülésről.

Hegedűs György polgármester tájékoztatja a képviselőket, hogy dr. Acél Csaba újból vételi szándékot jelentett be a fogorvosi szolgálati lakásra, mellékelve egy hibajegyzéket is. (A kérelem írásban a jegyzőkönyv melléklete.)

Ebben a kérdésben egyszer már állást foglalt a testület, mégpedig úgy, hogy nem eladó az épület, hiszen ha olyan fogorvos jönne ide, akinek szolgálati lakás kellene, akkor azt nem tudná az önkormányzat biztosítani. Tehát szükség van a fogorvosi szolgálati lakásra.

Dr. Schmidt József: Az önkormányzatnak a külső javításokat el kell végeztetnie.

Hegedűs György: Elsősorban a tetőt kell megcsináltatni, ezt a lehetőségekhez képest ütemezzük.

Több kérdés, hozzászólás nem hangzott el, 9 szavazattal 1 tartózkodással a testület az alábbi döntést hozta:

50/1996. (IX.11.) Kt. számú határozat
a fogorvosi szolgálati lakás értékesítéséről

A képviselő-testület a Dunaszekcső, Rózsa u. 18. szám alatti ingatlanát nem kívánja értékesíteni, továbbra is fenntartja fogorvosi szolgálati lakásnak.

Határidő:  azonnal

Felelős: Hegedűs György polgármester

Hegedűs György polgármester tájékoztatja a képviselő-testület tagjait arról is, hogy a Rév házra is lenne vevő. Erről is tárgyaltunk már, mégpedig akkor, amikor visszavásároltuk és a hasznosításáról döntöttünk. Akkor úgy foglalt állást a testület, hogy nem kívánja értékesíteni a Rév u. 10. szám alatti ingatlanát.

Kérdés, hozzászólás nem hangzott el, a képviselők 10 szavazattal 0 ellenében az alábbiak szerint határoztak:

51/1996. (IX.11.) Kt. számú határozat
a Rév u. 10. szám alatti ingatlanról

A képviselő-testület az önkormányzat tulajdonát képező Rév u. 10. szám alatti ingatlanát nem kívánja értékesíteni.

Hegedűs György polgármester elmondja, hogy a képviselő-testület nevében köszönetét szeretné kifejezni Schuller Andrásnénak, aki az idei évben – e testület tevékenysége alatt – nyugdíjba vonult az Idősek Gondozási Központjából, mint intézményvezető. 
A testület tagjai 10 szavazattal 0 ellenében az alábbiak szerint döntött:

52/1996. (IX.11.) Kt. számú határozat

Schuller Andrásné munkájának elismeréséről

A képviselő-testület köszönetét fejezi ki Schuller Andrásnénak az Idősek Gondozási Központjában hosszú idő óta végzett eredményes munkájáért. Nyugdíjas éveihez jó erőt, egészséget kíván a testület.

Egyéb bejelentések:

Hegedűs György polgármester elmondja, hogy az elmúlt évhez hasonlóan – kapcsolódva a Takarítási Világnaphoz is – októberben újra meg kellene szervezni a községben a takarítási napot.

Megrendelte a Diási-patak mederrendezését, mely tartalmazza a Zrínyi utcai talajvíz-elvezetést is. A tervezés szerint külön-külön is végezhető a munka. Ez azért fontos, mert a kivitelezés összege akkora, hogy egyszerre nem tudjuk megcsináltatni.

Dr. Schmidt József: Jelentkezett egy társas vállalkozás, kibérelné elő- és utószezonban +6 hétre főszezonban a balatonmáriai tábort. A tábor kihasználtsága ezzel megoldódna, hiszen eddig csak a főszezonban volt igény rá.

Draskovits Pál: Az idei évben 1 hónap szünet volt az óvodában, ezentúl minden évben így lesz?

A Kertészkert játszótere javításra szorul.

Galambosi László: Az alsó játszótér is balesetveszélyes, le kell szerelni és megjavítani.

Tóth András: A közterületen parkoló nagy gépek tulajdonosait fel kell szólítani.

Több hozzászólás, kérdés, napirend nem lévén, a polgármester az ülést bezárta.

Kmf.


Hegedűs György
Pest Éva


Polgármester
jegyző 

Dunaszekcső község Polgármestere

9/1996.

Meghívó

A Dunaszekcső Községi Önkormányzat képviselő-testülete 1996. szeptember 11-én ülést tart, melyre meghívom. (Kezdés a bevált 17 órai)

Az ülés helye: Községháza tanácsterme

Napirendi pontok:

1.) Lejárt határidejű határozatok végrehajtása, a két ülés között történt fontosabb események

Előadó: Hegedűs György polgármester

2.) Az önkormányzat 1996. I. félévi gazdálkodása

Előadó: Vincze Lászlóné gazdálkodási főelőadó

3.) A Duna-Beton Kft. által bérelt ingatlan sorsának végleges lezárása

Előadó: Hegedűs György polgármester

4.) Lakásvásárlási illetve építési támogatások

Előadó: Pest Éva jegyző 

5.) Egyebek

Dunaszekcső, 1996. szeptember 5. 



Hegedűs György



Polgármester

A 3.) napirendi ponthoz:

Amikor a Duna-Beton Kft. telekvásárlási kérelmét tárgyaltuk, képviselői indítványra elfogadtuk, hogy tegyünk számukra vételi ajánlatot a telepen levő építményekre.

Ez meg is történt: több véleményt figyelembe véve ötmillió Ft-os vételárat ajánlottam az építményekért. Tudtam, hogy nem ajánlhatok akkora összeget, amekkorát a Kft. vezetői ne kevesellnének. 

Így is történt. Elkezdtek alkudozni, hogy rendben lesz az összeg, ha lebonthatják az egyik csarnokot, ezen kívül egy másik telep felépítése és felszerelés időbe kerül, ezért az elköltözést kénytelenek elhúzni legalább 1998. végéig. Ez idő alatt a bérleti díj fizetése alól mentesítést kérnek.
Azt válaszoltam: Hogyan képzelik el azt a helyzetet, hogy egy általunk teljesen tulajdonba vett ingatlant használnak két és fél évig, és semmit sem fizetnek érte. Tehát ebben a kérdésben nem tudtunk egyezségre jutni.

Kis idő elteltével, szabadságom alatt újra megkerestek, és más ötlettel álltak elő:

Az ötmillió Ft vételárat elfogadják. Mivel azonban számunkra ez a vétel Áfa-köteles, a tulajdon-átruházás ne vétel legyen, hanem „végkielégítés” vagy „vállalkozási támogatása”, és mivel nekünk mindegy, hogy az államnak fizetjük be az Áfa-t vagy nekik adjuk a pénzt, az Áfa összegével emeljük meg a támogatást. Így lenne az általunk kifizetett összeg hatmillió-kettőszázezer Ft. Azonban, hogy töredékösszeg ne legyen megegyezhetünk hatmillió Ft-ban.

Nekem ezzel a megoldással kapcsolatban is vannak jogi természetű kifogásaim, de megígértem a vezetőknek, hogy testület elé terjesztem ezt a javaslatot is.

Az elmúlt ülésen elmondtam, hogy az ingatlan vételárának fedezetéül vagy a DDGÁZ – vagy a DÉDÁSZ – részvények eladásából származó bevétel szolgálna. Akkor még nem volt tudott, hogy a Kormány az energiahordozók októberre ígért áremelését januárra halasztotta. (Ígéret volt arra, hogy az áremelést követően jelentősen emelkedni foga az energiarészvények árfolyama. Jelenleg a legkedvezőbb ajánlat a névérték 52%-a.)
Ezek után bármilyen megoldásról vitatkozni csak elvi kérdés lehet, hiszen az összeg nem áll a rendelkezésünkre.

Ezért javaslom, hogy a Duna-Beton Kft. vezetőinek tett vételi ajánlatunkat vonjuk vissza.

Dunaszekcső, 1996. 09. 10.

Dunaszekcső Községi Önkormányzat képviselő-testülete

81996. (IX.11.) számú rendelete

a községben lakóházat vásárló, építő vagy bővítő fiatal 

családok helyi támogatásáról szóló 7/1991. (X.17.) számú 

önkormányzati rendelet kiegészítéséről
1.§.

A rendelet 4.§-a az alábbiak szerint egészül ki:

Amennyiben a rendelet feltételeinek csak az egyik házas fél felel meg, akkor támogatásként az egyébként adható összeg fele állapítható meg.

2.§.

Ez a rendelet a kihirdetése napján lép hatályba, rendelkezéseit a folyamatban levő ügyekben alkalmazni kell.

Dunaszekcső, 1996. szeptember 11.


Hegedűs György
Pest Éva


Polgármester
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1996. szeptember 19.



Pest Éva



Jegyző 

Dunaszekcső község képviselő-testülete

Alulírott Bárácz Antal és felesége Dunaszekcső, Szabadság tér 13. szám alatti lakosok azzal a kéréssel fordulunk a T. Címhez, hogy részünkre a fiatal házasok vissza nem térítendő támogatást megállapítani szíveskedjenek, a Dunaszekcső, Szabadság tér 10. szám alatti lakóház megvásárlásához.

Dunaszekcső, 1996. augusztus 21.



Tisztelettel:



Bárácz Antal          Báráczné Kelemen Szilvia

KÉRELEM

Alulírott Király Sándor, szül. 1962.09.04. és neje Királyné Iloskics Ildikó szül: 1969.06.16. azon kérelemmel fordul a községi önkormányzathoz, hogy igényelni szeretné az első családi ház építéséhez adható önkormányzati támogatást. Az építkezés a Széchenyi u. 90/1 hrsz. telken folyik.

Köszönettel: 

Király Sándor 



Királyné Iloskics Ildikó

Tisztelt Polgármester Úr!

Ezúton szeretném a Polgármester Úrnak – a jelenleg általunk lakott Rózsa u. 18. szám alatti ingatlanra – vételi szándékomat bejelenteni. Ezzel együtt egy hibajegyzéket is mellékelnék, azon legszükségesebb hibák listájával, melyek kijavítása az épület állapotának megóvása érdekében halaszthatatlanul szükségessé vált.

Az egyre több és egyre gyakrabban előforduló súlyos problémák hoztak bennünket döntéskényszerbe. Ahhoz, hogy az épület gazdaságosan üzemeltethető és lakható legyen, igen sok, és igen költséges felújításokat kellene végezni, melyek közül a házon belülieket csak saját költségre lehet kivitelezni. Így csak az ingatlan megvásárlása esetén van értelme az anyagi áldozatnak.

Az elmúlt tizenhat év során az alábbi javításokat és átalakításokat végeztük el:

1. a sorozatos fürdőszobai csőtörések, ill. az amortizáció miatt az egész fürdőszoba-berendezés cserére szorult (kád, WC-kagyló, kézmosó, stb.)

2. az étkező-konyha elhasználódott linóleum borítását parkettára cseréltük (kb. 27 m2)

3. a szénnel szinte működtethetetlen kazánt először „olajégősre” cseréltük (olajégőfej, tartály, stb.), és miután ez a fűtésfajta megfizethetetlenné vált, bevezettük a gázt (az egész rendszer kiépítése, gázkazán, konyhai tűzhely stb.)

4. központi antenna bevezettetése

5. telefon bevezettetése

6. ideköltözésünkkor egy teljesen elavult és elhanyagolt udvart parkosítottunk, azt igen értékes fafajtákkal és cserjékkel telepítettük be

7. gazdasági épületet építettünk (istálló)

Ezek csak a nagyobb volumenű kiadások voltak. Ezen kívül a mellékelt hibajegyzékben előforduló hibák folyamatos elhárítása, az igen rossz minőségben épített ház karbantartása és az igényeink szerinti javítása is komoly anyagi áldozatot követelt.

Azt hiszem, mindebből kitűnik, hogy igyekeztünk jó „gazdái” lenni az épületnek, „tulajdonosi szeretettel” gondoztuk és áldoztunk rá. 

Önök most megkérdezhetnék, hogy ha ilyen rossz állapotban van ez a ház, miért akarjuk mégis megvenni. Erre az a magyarázat, hogy az itt eltöltött tizenhat év után – a sokasodó, de megoldható problémák ellenére is – nehezen tudnánk már máshol elképzelni az életünket.

Kérem a Polgármester Urat és a Tisztelt Képviselő Testületet, hogy kérésemet mérlegeljék, és döntésükről tájékoztatni szíveskedjenek!

Tisztelettel: 
dr. Acél Csaba

Dunaszekcső, 1996. szeptember 11.

Dunaszekcső Önkormányzata

Képviselő testülete

Tisztelt Önkormányzat!

A Dunaszekcső SE Vezetősége azzal a kéréssel fordul Önökhöz, hogy a labdarúgó szakosztály 1996. évi őszi működési költségeihez 400.000 Ft, azaz Négyszázezer forinttal hozzájárulni szíveskedjenek.

Kérésünket az alábbiakkal indokoljuk:

A magasabb szakosztályban való szereplés elindítását az így felmerülő többletköltségeket a KISPÁL Kft. megteremtette. Az NB III-as szereplés, valamint a Magyar Kupa-ban való részvétel szükségessé teszi a labdarúgó pálya és az ottani létesítmények minőségi javítását.

Dunaszekcső ifjúságának sportolása és az egészséges nevelés érdekében is a szakosztályon belül megszerveztük az ifjúsági serdülő  csapatok működtetését. Ez a tény a csapatok felszerelését illetően is jelentős költséggel jár.

A továbbiakban a mérkőzések várható bevétele – itt elsősorban a Ferencváros elleni Magyar Kupa mérkőzésre gondolunk -, illetve a megígért és várható további szponzori bevételek az Önök segítségével együtt biztosíthatják a klub zavartalan működését.

Kérjük megértő támogatásukat és tulajdonképpen ha közvetve is, de a labdarúgó szakosztály ezeket a ráfordításokat ellensúlyozza.

Dunaszekcső, 1996. szeptember 6.



Nédó Péter



Elnök 

